《界鱼石》
清代·陆应谷

澄江与江川，两地海相近。一水横跨之，长绳系明镜。

行人道路通，奔走由山径。云何两地鱼，势若相寻竞。

怪石立水间，疆域成分定。衔尾接续来，回头各奔迸。

异哉鱼无知，果谁司其令。我疑此石神，能使鱼退听。

细推理难知，坐观境自胜。天巧辟玲珑，树影空青映。

若逢米襄阳，摄衣拜亦称。我欲遣五丁，移助园林兴。

石去鱼自安，往来各随性。

作者简介：陆应谷，字稼堂，蒙自人。道光壬辰进士，改庶吉士，历官顺天府尹。有《抱真书屋诗钞》。